***Prin intermediul campaniei*"*Ajutor pentru elevi*"*,***

**Voluntarii Paraclisului Catedralei Naționale susțin educația a zeci de copii din Ilfov**

**Ionela Chircu**

***De ani buni, voluntarii Paraclisului Catedralei Naționale sunt îngerii păzitori a zeci de copii din Ilfov. An de an, ei se îngrijesc ca acești elevii de la sate, să meargă la școală cu tot ceea ce le este necesar studiului.***

**Din sutele de copii luați sub aripa ocrotitoare a voluntarilor Paraclisului Catedralei Naționale, zeci de copii sunt din Ilfov. Voluntarii coordonați de Dănuț Prună le oferă îmbrăcăminte, încălțăminte, produse de igienă și curățenie, rechizite și materiale didactice menite să-i ajute să-și continue studiile, oferindu-le astfel, o șansă reală la o viață mai ușoară și mai frumoasă. "Campania "Ajutor pentru elevi" este un proiect menit să faciliteze accesul tinerilor la educație, prin oferirea celor necesare desfășurării optime a activităților școlare, respectiv: ghiozdane, rechizite, îmbrăcăminte, încălțăminte etc., cu mențiunea că, în unele situații, au fost oferite chiar tablete și laptopuri. Beneficiarii campaniei sunt copii care provin din familii aflate în situație de dificultate economică, confirmată de rezultatele unei anchete sociale. Importanța acestui program este primordială, în contextul determinat de statutul fruntaș, din păcate, al României, la capitolul abandonului școlar, generat de starea accentuată de sărăcie, cu o statistică ce relevă nivelul ridicat de îngrijorare la nivel european. Anul trecut am reușit să sprijinim mai multe parohii din mediul rural, prin donarea a 40 laptopuri destinate sprijinirii activităților educativ-instructive din aceste comunități. De asemenea, elevii luați în evidența  centrelor sociale ale parohiilor au primit din partea noastră ghiozdane, rechizite, îmbrăcăminte, încălțăminte și alte produse specifice, necesare în procesul de învățare și au participat la vizite de informare educațională și la ateliere practic-aplicative având ocazia să discute cu specialiști din diverse instituții, cum ar fi Jandarmeria Română, Tribunalul București, Platforme de Servicii Auto, Muzeul Aviației, Muzeul Antipa. Peste o sută de copii au beneficiat de această campanie anul trecut", ne-a spus Dănuț Prună.**

* **Elevii, ajutați să descopere și tainele unor meserii**

**Prin acest program, voluntarii Paraclisul Catedralei Naționale susțin nemijlocit educația copiilor cărora, familia și societatea nu le pot acorda suportul financiar de care au atâta nevoie. Principalul lor obiectiv este să ajute elevii să-și continuie și să-și finalizeze studiile. Totodată, voluntarii le asigură elevilor și îndrumarea spre meseriile pe care și le doresc.De altfel, coordonatorul voluntarilor ne-a și prezentat câteva dintre acțiunile demarate în acest sens. "De exemplu, la jumătatea lunii iulie a anului trecut, am desfășurat o activitate educațional artistică la care au participat 20 de copii din localitățile Grădiștea, județul Ilfov și Bâra, județul Prahova. Alături de voluntari au fost actorii Andrei Iordache, Isabella Drăghici și artistul plastic Delia Lungan. Copii au luat parte la un atelier interactiv care a cuprins pictură, jocuri, cântece și dansuri. Câteva zile mai târziu, am oferit 10 laptopuri pentru copiii care frecventează Centrul Social "Sfântul Gheorghe" al Parohiei Moara Săracă, din comuna Moara Vlăsiei.De asemenea, în august am invitat un hairstylist să le prezinte copiilor din comuna Grădiștea, înscriși în campanie, câteva dintre secretele acestei meserii. Cu această ocazie, copiii care și-au dorit, au fost tunși, iar fetelor cu părul lung, li s-au făcut diverse coafuri, bucle sau împletituri. Sunt mulți copii înscriși în program care își doresc să se dezvolte pe această arie de activitate, astfel că acțiunea a prezentat mare interes pentru ei. În septembrie, 25 de copii din Moara Vlăsiei au luat parte la mai multe activități de mentorat ocupațional și recreative. Am mers la ei însoțiți de un medic care le-a vorbit despre această profesie și care le-a subliniat importanța învățării. La eveniment a participat și psihologul Raluca Simion care le-a prezentat elevilor tehnici de recunoaștere și gestionare a „bullying-ului”. Tot atunci, artistul plastic Delia Lungan, a invitat copiii la o lecție de pictură. Micuții au realizat un tablou, sub coordonarea atentă a artistei", ne-a mai spus Dănuț Prună.Toate aceste activități, desfășurate de voluntarii Paraclisului Catedralei Naționale, se derulează sub îndrumarea părintelui arhim. Ciprian Grădinaru.**